title: Odluka Vijeća 2014/137/EU od 14. ožujka 2014. o odnosima između Europske unije, s jedne strane, te Grenlanda i Kraljevine Danske, s druge strane

text:
               15.3.2014

               HR

               Službeni list Europske unije

               L 76/1

      ODLUKA VIJEĆA 2014/137/EU
   od 14. ožujka 2014.
   o odnosima između Europske unije, s jedne strane, te Grenlanda i Kraljevine Danske, s druge strane
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 203.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskog parlamenta (1),
   u skladu s posebnim zakonodavnim postupkom,
   budući da:

               (1)

               U skladu s Ugovorom o izmjeni, u odnosu na Grenland, ugovorâ o osnivanju Europskih zajednica (2) (Grenlandski ugovor), Ugovor o funkcioniranju Europske unije (UFEU) više se ne primjenjuje na Grenland. Umjesto toga, Grenland, kao dio države članice, pridružen je Europskoj uniji kao jedna od prekomorskih zemalja i područja (PZP-i).

               (2)

               U svojoj preambuli, Grenlandski ugovor navodi da bi trebalo uvesti pravila koja dopuštaju održavanje bliskih i trajnih veza između Unije i Grenlanda i da bi se trebali uzeti u obzir međusobni interesi, osobito razvojne potrebe Grenlanda, i da pravila koja se primjenjuju na PZP-e, određena u dijelu četvrtom UFEU-a, pružaju odgovarajući okvir tih odnosa.

               (3)

               U skladu s člankom 198. UFEU-a, svrha udruživanja je promicanje gospodarskog i društvenog razvoja PZP-a i uspostava bliskih gospodarskih odnosa među njima i Unije u cjelini. Na temelju članka 204. UFEU-a, odredbe članaka 198. do 203. UFEU-a primjenjuju se na Grenland, podložno posebnim odredbama utvrđenima u Protokolu (br. 34) o posebnim aranžmanima za Grenland koji je priložen UFEU-u.

               (4)

               Odredbe o primjeni načela utvrđenih u člancima od 198. do 202. UFEU-a određene su u Odluci Vijeća 2013/755/EU (3).

               (5)

               U svojim zaključcima od 24. veljače 2003. o preispitivanju u sredini razdoblja Četvrtog protokola o ribarstvu između Europske zajednice, Vlade Danske i Lokalne vlade Grenlanda te prepoznajući geostratešku važnost Grenlanda za Uniju i duh suradnje koji proizlazi iz odluke Unije o dodjeli statusa prekomorskog područja Grenlandu, Vijeće se složilo da postoji potreba za širenjem i jačanjem budućih odnosa između Unije i Grenlanda, uzimajući u obzir važnost ribarstva i potrebu za strukturno i sektorski usmjerenim reformama na Grenlandu. Vijeće je, nadalje, izrazilo svoju opredijeljenost da buduće odnose Unije i Grenlanda nakon 2006. zasniva na sveobuhvatnom partnerstvu za održivi razvoj koji bi uključio poseban sporazum o ribarstvu, dogovoren sukladno općim pravilima i načelima takvih sporazuma.

               (6)

               Sporazum o partnerstvu u ribarstvu između Europske zajednice s jedne strane i Vlade Danske i Lokalne vlade Grenlanda s druge strane (4), zaključen Uredbom Vijeća (EZ) br. 753/2007 (5), poziva se na duh suradnje koja proizlazi iz odluke da se Grenlandu dodijeli status prekomorskog područja.

               (7)

               Zajednička izjava Europske zajednice, s jedne strane, te Vlade Danske i Lokalne vlade Grenlanda, s druge strane, potpisana u Luxembourgu 27. lipnja 2006. podsjetila je na bliske povijesne, gospodarske i kulturne veze između Unije i Grenlanda i naglasila potrebu za daljnjim jačanjem njihovog partnerstva i suradnje.

               (8)

               Odnosi između Unije, s jedne strane, te Grenlanda i Kraljevine Danske, s druge strane, uređeni su, između ostalog, Odlukom Vijeća 2006/526/EZ (6), koja je prestala važiti 31. prosinca 2013.

               (9)

               EU treba graditi sveobuhvatna partnerstva s novim akterima na međunarodnoj sceni radi promicanja stabilnog i uključivog međunarodnog poretka, težnje za zajedničkim globalnim javnim ciljevima i radi obrane temeljnih interesa Unije, kao i povećanja znanja o Uniji u trećim zemljama i PZP-ima.

               (10)

               Partnerstvo na temelju ove Odluke trebalo bi omogućiti nastavljanje jakih veza između Unije, s jedne strane, i Grenlanda i Danske, s druge strane, i odgovarati na globalne izazove, omogućavajući time razvoj proaktivnog programa i provedbu zajedničkih interesa. Partnerstvo bi također trebalo biti povezano s ciljevima navedenima u Komunikaciji Komisije od 3. ožujka 2010. naslovljenoj „Europa 2020. Strategija za pametan, održiv i uključiv rast” („Strategija Europa 2020.”), pružajući time dosljednost strategiji Europa 2020. i promicanje internih politika i ciljeva određenih u komunikacijama Komisije, poput Komunikacije Komisije od 2. veljače 2011. naslovljene „Rješavanje izazova na robnim tržištima i sa sirovinama”, te olakšati suradnju u kontekstu arktičke politike Unije.

               (11)

               Financijska pomoć Unije trebala bi se usmjeriti tamo gdje ima najveći učinak, uzimajući u obzir njezin kapacitet djelovanja na globalnoj razini i reagiranja na globalne izazove, kao što su iskorjenjivanje siromaštva, održivi i uključivi razvoj ili promicanje demokracije diljem svijeta, dobro upravljanje, ljudska prava i vladavina prava, njezino dugoročno i očekivano djelovanje u razvojnoj pomoći i njezinu ulogu u koordinaciji s državama članicama.

               (12)

               Partnerstvo na temelju ove odluke trebalo bi omogućiti novi okvir za redovite rasprave o pitanjima u interesu Unije ili Grenlanda, kao što su globalna pitanja, gdje bi razmjena stavova, i moguće približavanje ideja i mišljenja, mogli biti korisni za obje strane. Posebice, rastući utjecaj klimatskih promjena na ljudsku aktivnost i okoliš, pomorski promet, prirodna bogatstva, uključujući sirovine, kao i istraživanje i inovacije, poziva na dijalog i unapređenje suradnje.

               (13)

               Financijska pomoć Unije, koja se dodjeljuje putem novog partnerstva, trebala bi dovesti europsku orijentaciju do razvoja Grenlanda te bi trebala doprinijeti jačanju bliskih i trajnih veza s tim područjem, u isto vrijeme jačajući položaj Grenlanda kao napredne ispostave Unije, na temelju zajedničkih vrijednosti i povijesti koja povezuje ova dva partnera.

               (14)

               Financijska pomoć Unije za razdoblje 2014.–2020. trebala bi se usmjeriti na jedno ili najviše dva područja suradnje, koja omogućavaju maksimizaciju utjecaja partnerstva i dodatno omogućavaju ekonomije razmjera, sinergijske učinke, veću učinkovitost i vidljivost djelovanja Unije.

               (15)

               Suradnja na temelju ove Odluke trebala bi osigurati da tokovi resursa budu usuglašeni na očekivanoj i stalnoj osnovi i da budu fleksibilni i po mjeri situacije u Grenlandu. Proračunska potpora u tu bi se svrhu trebala koristiti kada god to bude izvedivo i primjereno.

               (16)

               Financijska pravila koja se primjenjuju na opći proračun Unije utvrđena su u Uredbi (EU, Euratom) br. 966/2012 Europskog parlamenta i Vijeća (7) i u Delegiranoj uredbi Komisije (EU) br. 1268/2012 (8).

               (17)

               Financijski interesi Unije trebali bi se štititi razmjernim mjerama kroz cijeli rashodovni ciklus, uključujući putem prevencije, otkrivanja i istrage nepravilnosti, povrata izgubljenih, protupravno plaćenih ili nepravilno korištenih sredstava i, prema potrebi, sankcije. Te bi se mjere trebale provoditi u skladu s važećim sporazumima zaključenima s međunarodnim organizacijama i trećim zemljama.

               (18)

               Programske dokumente te financijske mjere nužne za provedbu ove Odluke trebalo bi donijeti putem provedbenih akata u skladu s Uredbom (EU) br. 182/2011 Europskog parlamenta i Vijeća (9). S obzirom na narav tih provedbenih akata, osobito narav njihovog političkog usmjerenja i njihove financijske posljedice, u načelu bi za njihovo donošenje trebalo koristiti postupak ispitivanja, osim u slučaju tehničkih provedbenih mjera malog financijskog opsega.

               (19)

               Zajednička pravila i postupci za provedbu instrumenata Unije za vanjsko djelovanje utvrđeni u Uredbi (EU) br. 236/2014 Europskog parlamenta i Vijeća (10) na odgovarajući bi se način trebali primjenjivati na ovu Odluku.

               (20)

               Trebalo bi osigurati neometan i neprekinut prijelaz s Odluke 2006/526/EZ na ovu Odluku te uskladiti razdoblje primjene ove Odluke s razdobljem primjene Uredbe Vijeća (EU, Euratom) br. 1311/2013 (11). Ova bi se Odluka stoga trebala primjenjivati od 1. siječnja 2014. do 31. prosinca 2020.,

         DONIJELO JE OVU ODLUKU:
   ODJELJAK 1.

      OPĆE ODREDBE

   Članak 1.
   Predmet, opći cilj i područje primjene
   1.   Ovom se Odlukom utvrđuju pravila koja se tiču odnosâ između Unije, s jedne strane, te Grenlanda i Danske, s druge strane („partnerstvo”).
   2.   Partnerstvo ima za cilj očuvanje bliskih i trajnih veza među partnerima, podržavajući održivi razvoj Grenlanda.
   Partnerstvo priznaje geostrateški položaj Grenlanda u arktičkoj regiji, pitanja istraživanja i crpljenja prirodnih bogatstava, uključujući sirovine, te osigurava pojačanu suradnju i politički dijalog o tim pitanjima.
   Članak 2.
   Opća načela partnerstva
   1.   Partnerstvo omogućava održavanje konzultacija i politički dijalog o posebnim ciljevima i područjima suradnje navedenima u ovoj Odluci.
   2.   Partnerstvo posebice određuje okvir za politički dijalog o pitanjima od zajedničkog interesa za svakog od partnera, pružajući osnovu za opsežnu suradnju i dijalog u područjima kao što su:

               (a)

               globalna pitanja koja se tiču, između ostalog, energije, klimatskih promjena i okoliša, prirodnih bogatstava, uključujući sirovine, pomorski promet, istraživanje i inovacije; i

               (b)

               pitanja vezana uz Arktik.

         3.   Pri provedbi ove Odluke osigurana je povezanost s drugim područjima vanjskog djelovanja Unije, kao i s drugim relevantnim politikama Unije. U tom smislu, mjere koje se financiraju u okviru ove Odluke programiraju se na osnovi politika suradnje Unije, kako je utvrđeno, među ostalim, u sporazumima, izjavama i akcijskim planovima te u skladu sa strategijama suradnje donesenima sukladno članku 4.
   4.   O aktivnostima suradnje odlučuje se u bliskim konzultacijama između Vlade Danske, Vlade Grenlanda i Komisije. Takve konzultacije provode se u potpunom suglasju s odgovarajućim institucionalnim, pravnim i financijskim ovlastima svake od stranaka. U tu svrhu provedbom ove Odluke upravljaju Vlada Grenlanda i Komisija u skladu s funkcijama i odgovornostima svakog partnera.
   Članak 3.
   Ciljevi i glavna područja suradnje
   1.   Konkretni ciljevi partnerstva su:

               (a)

               podržavati i surađivati s Grenlandom u rješavanju njegovih glavnih izazova, a osobito održive diversifikacije gospodarstva, potrebe za unapređenjem vještina lokalne radne snage, uključujući znanstvenike, i potrebe za poboljšanjem informacijskog sustava Grenlanda u području informacijsko-komunikacijskih tehnologija. Postignuće tih ciljeva mjeri se postotkom trgovinske bilance u BDP-u, postotkom sektora ribarstva u ukupnom izvozu i rezultatima statističkih pokazatelja obrazovanja, kao i drugih pokazatelja koji se smatraju prikladnima;

               (b)

               doprinositi kapacitetu grenlandske administracije u oblikovanju i provođenju nacionalnih politika, osobito u novim područjima od zajedničkog interesa, kako je utvrđeno u Programskom dokumentu za održivi razvoj iz članka 4. stavka 1. Postizanje ovog cilja mjeri se pomoću pokazatelja, kao što su broj administrativnog osoblja koje je završilo osposobljavanje i postotkom državnih službenika koji su (dugoročno) nastanjeni u Grenlandu.

         2.   Glavna područja suradnje partnerstva uključuju:

               (a)

               obrazovanje i osposobljavanje, turizam i kulturu;

               (b)

               prirodna bogatstva, uključujući sirovine;

               (c)

               energiju, klimu, okoliš i bioraznolikost;

               (d)

               arktička pitanja;

               (e)

               društveni sektor, mobilnost radne snage, sustave socijalne zaštite, zdravstvenu ispravnost hrane i pitanja sigurnosti hrane; i

               (f)

               istraživanje i inovaciju u područjima kao što su energija, klimatske promjene, spremnost na katastrofe, prirodna bogatstva, uključujući sirovine, te održivo korištenje živih bogatstava.

         ODJELJAK 2.

      PROGRAMIRANJE I PROVEDBA

   Članak 4.
   Programiranje
   1.   U okviru partnerstva, Vlada Grenlanda preuzima odgovornost za oblikovanje i donošenje sektorskih politika u području suradnje iz članka 3. stavka 2. te omogućava odgovarajuće daljnje aktivnosti.
   Na toj osnovi, Vlada Grenlanda priprema i dostavlja indikativni Programski dokument za održivi razvoj Grenlanda („PDOR”). PDOR za cilj ima pružanje usklađenog okvira za suradnju između Unije i Grenlanda, koji je sukladan s općom svrhom i područjem primjene, ciljevima, načelima i politikama Unije.
   2.   Priprema i provedba PDOR-a mora biti usklađena sa sljedećim načelima učinkovitosti potpore: nacionalno vlasništvo, partnerstvo, koordinacija, usklađivanje, prilagođavanje nacionalnim sustavima, uzajamna odgovornost i usmjerenje prema rezultatima.
   3.   PDOR se oslanja na stečeno iskustvo i najbolju praksu te se temelji na savjetovanjima i dijalogu s civilnim društvom, lokalnim vlastima i drugim zainteresiranim stranama da bi se osigurala njihova dostatna uključenost te kasnije vlasništvo nad PDOR-om.
   PDOR je prilagođen potrebama te uzima u obzir posebne okolnosti Grenlanda, uključujući učinke na klimatske promjene i društveno-gospodarski razvoj.
   4.   Nacrt PDOR-a podložan je razmjeni stajališta između Vlade Grenlanda, Vlade Danske i Komisije.
   Vlada Grenlanda odgovorna je za dovršetak PDOR-a. Nakon dovršetka, Komisija ocjenjuje PDOR kako bi utvrdila je li PDOR usklađen s ciljevima ove Odluke te relevantnim politikama Unije te sadrži li sve elemente potrebne za donošenje odluke o godišnjem financiranju. U svrhu tog ocjenjivanja Vlada Grenlanda dužna je pružiti sve potrebne informacije, uključujući rezultate bilo kojih provedenih studija izvedivosti.
   5.   PDOR se odobrava u skladu s postupkom ispitivanja navedenim u članku 8. stavku 2. Taj se postupak također primjenjuje na temeljite provjere koje imaju učinak značajne izmjene strategije ili njezinog programiranja.
   Postupak ispitivanja ne primjenjuje se na nesupstantivne izmjene PDOR-a, kao što su tehničke prilagodbe, preraspodjele sredstava unutar indikativne dodjele prema prioritetnom području ili povećanja ili smanjenja opsega inicijalne indikativne dodjele za manje od 20 %, pod uvjetom da te izmjene ne utječu na prioritetna područja i ciljeve navedene u PDOR-u. Komisija o takvim nesupstantivnim izmjenama izvještava Europski parlament i Vijeće u roku od mjesec dana od dana donošenja relevantne odluke.
   6.   Pri svakoj izradi programa ili preispitivanju programa koje se provodi nakon objave izvješća o preispitivanju u sredini razdoblja iz članka 7. uzimaju se u obzir rezultati, nalazi i zaključci tog izvješća.
   Članak 5.
   Provedba
   Osim ako je drugačije određeno u ovoj Odluci, financijska pomoć Unije provodi se u skladu s Uredbom (EU) br. 236/2014 i u skladu s općom svrhom i područjem primjene, ciljevima i općim načelima ove Odluke.
   Članak 6.
   Nabava
   Primjenjuju se pravila o državljanstvu i porijeklu koja se odnose na javnu nabavu te ostali postupci dodjele određeni u člancima 8. i 9. Uredbe (EU) br. 236/2014 primjenjivi na instrument za razvojnu suradnju, kako je uspostavljen Uredbom (EU) br. 233/2014 Europskog parlamenta i Vijeća (12).
   Članak 7.
   Preispitivanje u sredini razdoblja PDOR-a i ocjena provedbe ove Odluke
   1.   Vlada Grenlanda, Vlada Danske i Komisija do 31. prosinca 2017. obavljaju preispitivanje na sredini razdoblja PDOR-a i njegova utjecaja na Grenland u cjelini. Komisija povezuje sve relevantne zainteresirane strane, uključujući nedržavne subjekte i lokalne vlasti.
   2.   Odstupajući od članka 17. Uredbe (EU) br. 236/2014, do 30. lipnja 2018. Komisija izrađuje izvješće o postignuću ciljeva i europskoj dodanoj vrijednosti ove Odluke pomoću rezultata i pokazatelja utjecaja učinkovitosti korištenja resursa, imajući u vidu donošenje odluke o obnavljanju, izmjeni ili suspenziji vrsta mjera financiranih u okviru ove Odluke. Izvješće također razmatra prostor za pojednostavljenje, unutarnju i vanjsku usklađenost suradnje uspostavljene ovom Odlukom, trajnu važnost svih njenih ciljeva, kao i doprinos mjera prioritetima Unije koji se odnose na pametan, održiv i uključiv rast. U obzir uzima sve nalaze i zaključke o dugoročnom učinku Odluke 2006/526/EZ.
   3.   Komisija od Grenlanda zahtijeva da dostavi sve potrebne podatke i informacije, u skladu s načelima učinkovitosti pomoći te da omogući praćenje i evaluaciju mjera financiranih prema ovoj Odluci.
   Članak 8.
   Odbor
   1.   Komisiji pomaže Odbor za Grenland („odbor”). Taj odbor jest odbor u smislu Uredbe (EU) br. 182/2011.
   2.   Kod upućivanja na ovaj stavak primjenjuje se članak 5. Uredbe (EU) br. 182/2011.
   3.   Ako se mišljenje odbora treba dobiti u pisanom postupku, postupak se obustavlja bez učinka kada, unutar vremenskog roka za dostavu mišljenja, predsjednik odbora tako odluči ili kada obična većina članova odbora tako zatraži.
   Članak 9.
   Opseg i metoda financiranja
   1.   U okviru sektorskih politika koje je uspostavila Vlada Grenlanda, financijska pomoć Unije može se dodijeliti sljedećim aktivnostima:

               (a)

               reformama i projektima koji su usklađeni s PDOR-om;

               (b)

               institucionalnom razvoju, izgradnji kapaciteta i integraciji aspekata vezanih uz okoliš i klimatske promjene;

               (c)

               programima tehničke suradnje.

         2.   Financijska pomoć Unije većim se dijelom pruža kroz proračunsku potporu.
   Članak 10.
   Financijski referentni iznos
   Okvirni iznos za provedbu ove Odluke za razdoblje od 2014. do 2020. jest 217 800 000 EUR.
   ODJELJAK 3.

      ZAVRŠNA ODREDBA

   Članak 11.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.

   Primjenjuje se od 1. siječnja 2014. do 31. prosinca 2020.

      Sastavljeno u Bruxellesu 14. ožujka 2014.

            Za Vijeće

            Predsjednik

         M. CHRISOCHOIDIS

      (1)  Mišljenje od 5. veljače 2014. (još nije objavljeno u Službenom listu).

      (2)  SL L 29, 1.2.1985., str. 1.

      (3)  Odluka Vijeća 2013/755/EU od 25. studenoga 2013. o pridruživanju prekomorskih zemalja i područja Europskoj uniji („Odluka o prekomorskom pridruživanju”) (SL L 344, 19.12.2013., str. 1.).

      (4)  SL L 172, 30.6.2007., str. 4.

      (5)  Uredba Vijeća (EZ) br. 753/2007 od 28. lipnja 2007. o sklapanju Sporazuma o partnerstvu u ribarstvu između Europske zajednice s jedne strane i Vlade Danske i Lokalne vlade Grenlanda s druge strane (SL L 172, 30.6.2007., str. 1.).

      (6)  Odluka Vijeća 2006/526/EZ od 17. srpnja 2006. o odnosima između Europske zajednice, s jedne strane, i Grenlanda i Kraljevine Danske, s druge strane (SL L 208, 29.7.2006., str. 28.).

      (7)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).

      (8)  Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).

      (9)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

      (10)  Uredba (EU) br. 236/2014 Europskog parlamenta i Vijeća od 11. ožujka 2014. o utvrđivanju zajedničkih pravila i postupaka za provedbu instrumenata Unije za financiranje vanjskog djelovanja (SL L 77, 15.3.2014., str. 95.).

      (11)  Uredba Vijeća (EU, Euratom) br. 1311/2013 od 2. prosinca 2013. o utvrđivanju višegodišnjeg financijskog okvira za razdoblje 2014.–2020. (SL L 347, 20.12.2013., str. 884.).

      (12)  Uredba (EU) br. 233/2014 Europskog parlamenta i Vijeća od 11. ožujka 2014. o uspostavi instrumenta financiranja za razvojnu suradnju za razdoblje 2014.–2020. (SL L 77, 15.3.2014., str. 44.).


title: Odluka Vijeća (EU) 2017/986 od 8. lipnja 2017. o produljenju mandata zamjenika izvršnog direktora Europola

text:
               10.6.2017

               HR

               Službeni list Europske unije

               L 148/46

         ODLUKA VIJEĆA (EU) 2017/986
   od 8. lipnja 2017.
   o produljenju mandata zamjenika izvršnog direktora Europola
   VIJEĆE EUROPSKE UNIJE,
   uzimajući u obzir Uredbu (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (1), a posebno njezin članak 54. stavke od 3. do 5.,
   djelujući kao tijelo ovlašteno za imenovanje izvršnog direktora i zamjenikâ izvršnog direktora Europola,
   uzimajući u obzir prijedlog upravnog odbora Europola od 19. svibnja 2017.,
   budući da:

               (1)

               G. Wilhelmus Martinus VAN GEMERT imenovan je zamjenikom izvršnog direktora Europola Aktom Vijeća od 11. veljače 2014. (2). Mandat g. Wilhelmusa Martinusa VAN GEMERTA istječe 30. travnja 2018.

               (2)

               Zamjenici izvršnog direktora Europola imenuju se na razdoblje od četiri godine koje se može produljiti jedanput, u skladu s člankom 54. stavkom 4. Uredbe (EU) 2016/794.

               (3)

               Odlukom upravnog odbora Europola od 1. svibnja 2017. utvrđuje se postupak za produljenje mandata zamjenikâ izvršnog direktora Europola.

               (4)

               Upravni odbor 10. svibnja 2017. obavijestio je Europski parlament o tome da namjerava predložiti Vijeću produljenje mandata g. Wilhelmusa Martinusa VAN GEMERTA.

               (5)

               Upravni odbor dostavio je Vijeću mišljenje u kojem se predlaže da se mandat zamjenika izvršnog direktora Europola g. Wilhelmusa Martinusa VAN GEMERTA produlji i da ga se razvrsta u platni razred AD 14.

               (6)

               Na temelju prijedloga koji je podnio upravni odbor Vijeće želi produljiti mandat g. Wilhelmusa Martinusa VAN GEMERTA kao zamjenika izvršnog direktora Europola,

         DONIJELO JE OVU ODLUKU:
   Članak 1.
   Mandat g. Wilhelmusa Martinusa VAN GEMERTA kao zamjenika izvršnog direktora Europola produljuje se od 1. svibnja 2018. do 30. travnja 2022. u platnom razredu AD 14, stupnju 1.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Luxembourgu 8. lipnja 2017.

            Za Vijeće

            Predsjednik

         U. REINSALU

      (1)  SL L 135, 24.5.2016., str. 53.

      (2)  SL C 44, 15.2.2014., str. 3.


title: 2011/255/EU: Odluka Vijeća od 11. travnja 2011. o potpisivanju, u ime Europske unije, Sporazuma u obliku razmjene pisama između Europske unije i Novog Zelanda u skladu s člankom XXIV:6 i člankom XXVIII. Općeg sporazuma o carinama i trgovini (GATT) iz 1994. u vezi s izmjenama koncesija u rasporedima Republike Bugarske i Rumunjske tijekom njihova pristupanja Europskoj uniji

text:
               11/Sv. 119

               HR

               Službeni list Europske unije

               219

         32011D0255

               L 110/12

               SLUŽBENI LIST EUROPSKE UNIJE

         ODLUKA VIJEĆA
   od 11. travnja 2011.
   o potpisivanju, u ime Europske unije, Sporazuma u obliku razmjene pisama između Europske unije i Novog Zelanda u skladu s člankom XXIV:6 i člankom XXVIII. Općeg sporazuma o carinama i trgovini (GATT) iz 1994. u vezi s izmjenama koncesija u rasporedima Republike Bugarske i Rumunjske tijekom njihova pristupanja Europskoj uniji
   (2011/255/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. podstavak 1., u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 29. siječnja 2007. ovlastilo Komisiju da otvori pregovore s određenim drugim članicama Svjetske trgovinske organizacije na temelju članka XXIV:6 Općeg sporazuma o carinama i trgovini (GATT) iz 1994., tijekom pristupanja Republike Bugarske i Rumunjske Europskoj uniji.

               (2)

               Pregovore je vodila Komisija u okviru uputa za pregovaranje koje je usvojilo Vijeće.

               (3)

               Ti su pregovori završeni, a 7. rujna 2010. parafiran je Sporazum u obliku razmjene pisama između Europske unije i Novog Zelanda u skladu s člankom XXIV:6 i člankom XXVIII. Općeg sporazuma o carinama i trgovini (GATT) iz 1994. u vezi s izmjenama koncesija u rasporedima Republike Bugarske i Rumunjske tijekom njihova pristupanja Europskoj uniji („Sporazum”).

               (4)

               Sporazum treba potpisati,

         DONIJELO JE OVU UREDBU:
   Članak 1.
   Ovime se, u ime Unije, odobrava potpisivanje Sporazuma u obliku razmjene pisama između Europske unije i Novog Zelanda u skladu s člankom XXIV.6 i člankom XXVIII Općeg sporazuma o carinama i trgovini (GATT) iz 1994. u vezi s izmjenama koncesija u rasporedima Republike Bugarske i Rumunjske tijekom njihova pristupanja Europskoj uniji („Sporazum”), podložno sklapanju navedenog Sporazuma (1).
   Članak 2.
   Ovime se ovlašćuje predsjednik Vijeća da odredi osobu ili osobe ovlaštene za potpisivanje Sporazuma u ime Unije.
   Članak 3.
   Ova Odluka stupa na snagu na dan donošenja.

      Sastavljeno u Luxembourgu 11. travnja 2011.

            Za Vijeće

            Predsjednik

         PINTÉR S.

      (1)  Tekst Sporazuma bit će objavljen zajedno s odlukom o njegovom sklapanju.


title: 2005/914/EZ: Odluka Vijeća od 21. studenoga 2005. o sklapanju Protokola o izmjeni Sporazuma o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije s druge strane, u pogledu carinske kvote za uvoz u Zajednicu šećera i proizvoda od šećera podrijetlom iz bivše jugoslavenske republike Makedonije

text:
               03/Sv. 26

               HR

               Službeni list Europske unije

               184

         32005D0914

               L 333/44

               SLUŽBENI LIST EUROPSKE UNIJE

         ODLUKA VIJEĆA
   od 21. studenoga 2005.
   o sklapanju Protokola o izmjeni Sporazuma o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije s druge strane, u pogledu carinske kvote za uvoz u Zajednicu šećera i proizvoda od šećera podrijetlom iz bivše jugoslavenske republike Makedonije
   (2005/914/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. u vezi s prvom rečenicom njegovog članka 300. stavka 2. prvog podstavka,
   uzimajući u obzir prijedlog Komisije,
   budući da:

               (1)

               Vijeće je 28. veljače 2005. ovlastilo Komisiju da stupi u pregovore s bivšom jugoslavenskom republikom Makedonijom radi izmjene preferencijalnih aranžmana u pogledu uvoza šećera i proizvoda od šećera podrijetlom iz bivše jugoslavenske republike Makedonije u Zajednicu, na temelju Sporazuma o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane (1) (dalje u tekstu: SSP).

               (2)

               Pregovori su uspješno završeni i Zajednica treba sklopiti Protokol o izmjeni SSP-a.

               (3)

               Komisija treba usvojiti mjere potrebne za provedbu ovog Protokola u skladu s istim postupkom kakav je utvrđen u vezi s provedbom Uredbe Vijeća (EZ) br. 1260/2001 od 19. lipnja 2001. o zajedničkom uređenju tržišta u sektoru šećera (2),

         ODLUČILO JE:
   Članak 1.
   Ovim se u ime Zajednice odobrava Protokol o izmjeni Sporazuma o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije s druge strane, u pogledu carinske kvote za uvoz u Zajednicu šećera i proizvoda od šećera podrijetlom iz bivše jugoslavenske republike Makedonije.
   Tekst Protokola priložen je ovoj Odluci.
   Članak 2.
   Ovim se ovlašćuje predsjednik Vijeća da odredi osobu ili osobe koje će biti ovlaštene da potpišu Protokol kako bi on obvezivao Zajednicu.
   Članak 3.
   Komisija usvaja detaljna pravila za provedbu Protokola u skladu s postupkom utvrđenim u članku 42. Uredbe (EZ) br. 1260/2001.

      Sastavljeno u Bruxellesu 21. studenoga 2005.

            Za Vijeće

            Predsjednik

         J. STRAW

      (1)  SL L 84, 20.3.2004., str. 13.

      (2)  SL L 178, 30.6.2001., str. 1. Uredba kako je zadnje izmijenjena Uredbom Komisije (EZ) br. 39/2004 (SL L 6, 10.1.2004., str. 16.).


title: 2008/328/EZ: Odluka Vijeća od 18. travnja 2008. o izmjeni Odluke Izvršnog odbora osnovanog Schengenskom konvencijom iz 1990. te o izmjeni Financijske uredbe o troškovima uvođenja i rada tehničke podrške za Schengenski informacijski sustav (C.SIS)

text:
               19/Sv. 012

               HR

               Službeni list Europske unije

               190

         32008D0328

               L 113/21

               SLUŽBENI LIST EUROPSKE UNIJE

               18.04.2008.

      ODLUKA VIJEĆA

   od 18. travnja 2008.
   o izmjeni Odluke Izvršnog odbora osnovanog Schengenskom konvencijom iz 1990. te o izmjeni Financijske uredbe o troškovima uvođenja i rada tehničke podrške za Schengenski informacijski sustav (C.SIS)
   (2008/328/EZ)
   VIJEĆE EUROPSKE UNIJE,
   uzimajući u obzir članak 119. Konvencije o provedbi Schengenskog sporazuma od 14. lipnja 1985. između vlada država Gospodarske unije Beneluks-a, Savezne Republike Njemačke i Francuske Republike o postupnom ukidanju provjera na njihovim zajedničkim granicama (Schengenska konvencija iz 1990.) (1),
   budući da:

               (1)

               Odredbe članka 119. Schengenske konvencije iz 1990. predviđaju da troškove koji nastaju zbog uvođenja i rada C.SIS-a, iz članka 92. stavka 3., zajednički snose ugovorne stranke.

               (2)

               Financijske obveze koje nastaju zbog uvođenja i rada C.SIS-a utvrđene su posebnom Financijskom uredbom kako je izmijenjena Odlukom Schengenskog izvršnog odbora od 15. prosinca 1997. o promjeni Financijske uredbe o C.SIS-u (2) (dalje u tekstu Financijska uredba o C.SIS-u).

               (3)

               Financijska uredba o C.SIS-u primjenjuje se na Dansku, Finsku i Švedsku, kao i na Island i Norvešku na temelju Odluke 2000/777 (3), te na Češku Republiku, Republiku Estoniju, Republiku Latviju, Republiku Litvu, Republiku Mađarsku, Republiku Maltu, Republiku Poljsku, Republiku Sloveniju i Slovačku Republiku na temelju Odluke Vijeća 2007/471/EZ (4).

               (4)

               Švicarska Konfederacija sudjeluje u odredbama schengenske pravne stečevine u vezi sa Schengenskim informacijskim sustavom od dana koji odredi Vijeće u skladu s člankom 15. stavkom 1. Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije u provedbi, primjeni i razvoju schengenske pravne stečevine (5) (dalje u tekstu Sporazum).

               (5)

               Od tog dana nadalje Švicarska Konfederacija sudjeluje u Financijskoj uredbi o C.SIS-u.

               (6)

               Opravdano je da Švicarska Konfederacija sudjeluje u već nastalim troškovima za C.SIS. Međutim, budući da je Sporazum potpisan tek 26. listopada 2004., smatra se opravdanim da sudjeluje u već nastalim troškovima u vezi s uvođenjem C.SIS-a od 1. siječnja 2005. Također se smatra opravdanim da sudjeluje u već nastalim troškovima rada od 1. siječnja 2008.

               (7)

               U pogledu Islanda i Norveške, ova Odluka predstavlja razvoj odredaba schengenske pravne stečevine u smislu Sporazuma zaključenog između Vijeća Europske unije i Republike Islanda i Kraljevine Norveške u vezi s pridruživanjem posljednje države u provedbi, primjeni i razvoju schengenske pravne stečevine (6) koja spada u područje iz članka 1. točke G Odluke 1999/437/EZ (7) o nekim dogovorima za primjenu Sporazuma.

               (8)

               U pogledu Švicarske ova Odluka predstavlja razvoj odredaba schengenske pravne stečevine u smislu Sporazuma koji spada u područje iz članka 1. točke G Odluke 1999/437/EZ u vezi s člankom 3. Odluke Vijeća 2004/146/EZ (8) i 2004/149/PUP (9).

               (9)

               U pogledu Lihtenštajna, ova Odluka predstavlja razvoj odredaba schengenske pravne stečevine u smislu Protokola potpisanog između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazuma koji spada u područje iz članka 1. točke G Odluke 1999/437/EZ u vezi s člankom 3. Odluke Vijeća 2008/261/EZ (10) i 2008/262/PUP (11).

               (10)

               Ujedinjena Kraljevina sudjeluje u ovoj Odluci u skladu s člankom 5. Protokola kojim se uključuje schengenska pravna stečevina u okvir Europske unije, a koji je prilog Ugovora o Europskoj uniji i Ugovora o osnivanju Europske zajednice, članka 8. stavka 2. Odluke vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (12).

               (11)

               Irska sudjeluje u ovoj Odluci, u skladu s člankom 5. Protokola o unošenju schengenske pravne stečevine u okvir Europske unije, koji je priložen Ugovoru o Europskoj uniji i Ugovoru o osnivanju Europske zajednice, te člankom 6. stavkom 2. Odluke Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (13).

               (12)

               U pogledu Republike Cipra, ova odluka predstavlja obvezujući akt o schengenskoj pravnoj stečevini ili se na drugi način na nju odnosi u smislu članka 3. stavka 2. Akta o pristupanju iz 2003.

               (13)

               Ova Odluka predstavlja razvoj schengenske pravne stečevine ili se na drugi način na nju odnosi u smislu članka 4. stavka 2. Akta o pristupanju iz 2005.,

         ODLUČILO JE SLJEDEĆE:
   Članak 1.
   U naslovu I točki 3 Financijske uredbe o C.SIS-u dodaje se sljedeća alineja:

               „—

               u slučaju Švicarske Konfederacije, doprinos se računa samo na temelju troškova koji su nastali za uvođenje C.SIS-a od 1. siječnja 2005. Švicarska Konfederacija također sudjeluje u troškovima rada C.SUS-a od 1. siječnja 2008.”

         Članak 2.
   Ova Odluka proizvodi učinke od dana donošenja.
   Objavljuje se u Službenom listu Europske unije.

      Sastavljeno u Luxembourgu 18. travnja 2008.

            Za Vijeće

            Predsjednik

         D. MATE

      (1)  SL L 239, 22.9.2000., str. 19.

      (2)  SL L 239, 22.9.2000., str. 444.

      (3)  SL L 309, 9.12.2000., str. 24.

      (4)  SL L 179, 7.7.2007., str. 46.

      (5)  SL L 53, 27.2.2008., str. 52.

      (6)  SL L 176, 10.7.1999., str. 36.

      (7)  SL L 176, 10.7.1999., str. 31.

      (8)  Odluka Vijeća od 28. siječnja 2008. o zaključivanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije u provedbi, primjeni i razvoju schengenske pravne stečevine (SL L 53, 27.2.2008., str. 1.).

      (9)  Odluka Vijećao zaključivanju, u ime Europske unije, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije u provedbi, primjeni i razvoju schengenske pravne stečevine (SL L 53, 27.2.2008., str. 50.).

      (10)  SL L 83, 26.3.2008., str. 3.

      (11)  SL L 83, 26.3.2008., str. 5.

      (12)  SL L 131, 1.6.2000., str. 43.

      (13)  SL L 64, 7.3.2002., str. 20.


title: 78/897/EEZ: Odluka Vijeća od 30. listopada 1978. o sklapanju Sporazuma u obliku razmjene pisama između Europske ekonomske zajednice i Banke za međunarodne namire u pogledu aktiviranja potraživanja koja drže države članice u sustavu srednjoročne financijske pomoći

text:
               10/Sv. 003

               HR

               Službeni list Europske unije

               4

         31978D0897

               L 316/21

               SLUŽBENI LIST EUROPSKE UNIJE

               30.10.1978.

      ODLUKA VIJEĆA

   od 30. listopada 1978.
   o sklapanju Sporazuma u obliku razmjene pisama između Europske ekonomske zajednice i Banke za međunarodne namire u pogledu aktiviranja potraživanja koja drže države članice u sustavu srednjoročne financijske pomoći
   (78/897/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Odluku Vijeća 71/143/EEZ od 22. ožujka 1971. o uspostavljanju instrumenta za srednjoročnu financijsku pomoć (1), kako je zadnje izmijenjena Odlukom 78/49/EEZ (2), a posebno njezine članke 1. i 4.,
   uzimajući u obzir preporuku Komisije,
   uzimajući u obzir mišljenje Monetarnog odbora od 28. veljače 1978.,
   budući da Odluka 78/49/EEZ propisuje, u slučajevima kada se jedna ili više država članica koje su vjerovnici unutar sustava srednjoročne financijske pomoći suočavaju s teškoćama ili im ozbiljno prijete teškoće u pogledu platne bilance, aktiviranje potraživanja koja drži ta država ili te države; budući da ona propisuje da bi se aktiviranje potraživanja moglo provoditi između ostalog refinanciranjem izvan sustava bilo usklađenim djelovanjem država članica s drugim međunarodnim organizacijama ili sklapanjem sporazuma s takvim organizacijama;
   budući da je Banka za međunarodne namire organizacija koja može osigurati takvo refinanciranje,
   ODLUČILO JE:
   Članak 1.
   1.   U ime Zajednice ovim se odobrava Sporazum u obliku razmjene pisama između Europske ekonomske zajednice i Banke za međunarodne namire u pogledu aktiviranja potraživanja koja drže države članice u sustavu srednjoročne financijske pomoći.
   2.   Tekst Sporazuma priložen je ovoj Odluci.
   Članak 2.
   Predsjednik Vijeća ovim se ovlašćuje imenovati ovlaštenu osobu za potpisivanje Sporazuma kako bi obvezivao Zajednicu.

      Sastavljeno u Luxembourgu 30. listopada 1978.

            Za Vijeće

            Predsjednik

         J. ERTL

      (1)  SL L 73, 27.3.1971., str. 15.

      (2)  SL L 14, 18.1.1978., str. 14.


title: 2001/506/EZ: Odluka Vijeća od 26. lipnja 2001. o pristupanju Europske zajednice Pravilniku br. 104 Gospodarske komisije Ujedinjenih naroda za Europu o homologaciji retro-reflektirajućih oznaka za teška motorna vozila i njihove prikolice

text:
               11/Sv. 122

               HR

               Službeni list Europske unije

               93

         32001D0506

               L 183/34

               SLUŽBENI LIST EUROPSKE UNIJE

         ODLUKA VIJEĆA
   od 26. lipnja 2001.
   o pristupanju Europske zajednice Pravilniku br. 104 Gospodarske komisije Ujedinjenih naroda za Europu o homologaciji retro-reflektirajućih oznaka za teška motorna vozila i njihove prikolice
   (2001/506/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 97/836/EZ od 27. studenoga 1997. s ciljem pristupanja Europske zajednice sporazumima Gospodarske komisije Ujedinjenih naroda za Europu o donošenju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i o uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (1), a posebno njezin članak 3. stavak 3. i članak 4. stavak 2. drugu alineju,
   uzimajući u obzir prijedlog Komisije,
   uzimajući u obzir suglasnost Europskog parlamenta (2),
   budući da:

               (1)

               Standardni zahtjevi Pravilnika br. 104 Gospodarske komisije Ujedinjenih naroda za Europu o homologaciji retro-reflektirajućih oznaka za teška motorna vozila i njihove prikolice namijenjeni su uklanjanju tehničkih prepreka trgovini motornim vozilima između ugovornih stranaka s obzirom na retro-reflektirajuće oznake i osiguravanju visoke razine sigurnosti i zaštite okoliša.

               (2)

               Pravilnik br. 104 dostavljen je ugovornim strankama i stupio je na snagu za ugovorne stranke koje nisu iskazale neslaganje s istim do datuma koji se navodi (navode) u Pravilniku priloženom Revidiranom sporazumu iz 1958.

               (3)

               Pravilnik br. 104 trebalo bi uključiti u sustav za homologaciju motornih vozila u Zajednici i dodati zakonodavstvu koje je na snazi u Zajednici,

         ODLUČILO JE:
   Jedini članak
   Europska zajednica pristupa Pravilniku br. 104 Gospodarske komisije Ujedinjenih naroda za Europu o homologaciji retro-reflektirajućih oznaka za teška motorna vozila i njihove prikolice.
   Tekst Pravilnika priložen je ovoj Odluci (3).

      Sastavljeno u Luxembourgu 26. lipnja 2001.

            Za Vijeće

            Predsjednik

         T. ÖSTROS

      (1)  SL L 346, 17.12.1997., str. 78.

      (2)  Suglasnost dana 15. svibnja 2001. (još nije objavljeno u Službenom listu).

      (3)  Ovaj se Pravilnik objavljuje u idućem Službenom listu.


title: 2006/617/EZ: Odluka Vijeća od 24. srpnja 2006. o sklapanju u ime Europske zajednice Protokola protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta, u vezi s odredbama Protokola koje su obuhvaćene dijelom III. glavom IV. Ugovora o osnivanju Europske zajednice

text:
               11/Sv. 123

               HR

               Službeni list Europske unije

               100

         32006D0617

               L 262/34

               SLUŽBENI LIST EUROPSKE UNIJE

         ODLUKA VIJEĆA
   od 24. srpnja 2006.
   o sklapanju u ime Europske zajednice Protokola protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta, u vezi s odredbama Protokola koje su obuhvaćene dijelom III. glavom IV. Ugovora o osnivanju Europske zajednice
   (2006/617/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 62. točku 2., članak 63. točku 3. i članak 66. u vezi s člankom 300. stavkom 2. prvim podstavkom i člankom 300. stavkom 3. prvim podstavkom,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Komisija je uz odobrenje Vijeća u pregovorima dogovorila dijelove Protokola koji su u nadležnosti Zajednice.

               (2)

               Vijeće je Komisiji naložilo da pregovora o pristupanju Zajednice dotičnom međunarodnom sporazumu.

               (3)

               Pregovori su uspješno zaključeni, a Zajednica je 12. prosinca 2000. potpisala pravni instrument koji je iz njih proizašao, u skladu s Odlukom Vijeća 2001/87/EZ od 8. prosinca 2000. (2)

               (4)

               Pojedine države članice su stranke Protokola dok je u drugim državama članicama u tijeku postupak ratifikacije.

               (5)

               Ova odluka ne dovodi u pitanje položaj Ujedinjene Kraljevine i Irske na temelju Protokola o schengenskoj pravnoj stečevini uključenoj u okvir Europske unije i Protokola o položaju Ujedinjene Kraljevine i Irske koji su priloženi Ugovoru o Europskoj uniji i Ugovoru o osnivanju Europske zajednice te stoga ova odluka ne obvezuje Ujedinjenu Kraljevinu i Irsku u opsegu u kojemu se ona odnosi na izvršavanje vanjske nadležnosti Zajednice u područjima u kojima zakonodavstvo Zajednice ne obvezuje Ujedinjenu Kraljevinu i/ili Irsku.

               (6)

               Ova odluka ne dovodi u pitanje položaj Danske na temelju Protokola o položaju Danske koji je priložen Ugovoru o Europskoj uniji i Ugovoru o osnivanju Europske zajednice, stoga Danska ne sudjeluje u donošenju te odluke i ona za nju nije obvezujuća.

               (7)

               Sklapanje Konvencije odobreno je u ime Zajednice Odlukom Vijeća 2004/579/EZ od 29. travnja 2004. (3), što je na temelju članka 37. stavka 2. Konvencije uvjet da Zajednica postane strankom Protokola.

               (8)

               Ispunjeni su i ostali uvjeti za polaganje isprave o odobrenju od strane Zajednice, a koji su predviđeni člankom 36. stavkom 3. Konvencije i člankom 21. stavkom 3. Protokola.

               (9)

               Ako su odredbe ovog Protokola obuhvaćene dijelom III. glavom IV. Ugovora, sklapanje Protokola trebalo bi odobriti u ime Zajednice.

               (10)

               Ako su odredbe ovog Protokola obuhvaćene člankom 179. i člankom 181.a Ugovora, sklapanje Protokola u ime Zajednice trebalo bi odobriti zasebnom odlukom Vijeća (4).

               (11)

               Zajednica bi pri polaganju isprave o odobrenju trebala položiti i izjavu o opsegu nadležnosti Zajednice u odnosu na pitanja uređena Protokolom, u skladu s člankom 21. stavkom 3. Protokola protiv krijumčarenja,

         DONIJELO JE OVU ODLUKU:
   Članak 1.
   Protokol protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminala, kako je utvrđeno u Prilogu I., odobrava se u ime Europske zajednice.
   Isprava Zajednice o formalnoj potvrdi sadrži izjavu o nadležnosti u skladu s člankom 21. stavkom 3. Protokola, kako je navedena u Prilogu II.
   Članak 2.
   Ova se Odluka primjenjuje ako su odredbe Protokola obuhvaćene dijelom III. glavom IV. Ugovora.
   Članak 3.
   Predsjednika Vijeća ovlašćuje se da odredi osobu ovlaštenu za polaganje isprave o formalnoj potvrdi radi obvezivanja Zajednice.
   Ova se Odluka objavljuje u Službenom listu Europske unije.

      Sastavljeno u Bruxellesu 24. srpnja 2006.

            Za Vijeće

            Predsjednik

         K. RAJAMÄKI

      (1)  Još nije objavljeno u Službenom listu.

      (2)  SL L 30, 1.2.2001., str. 44.

      (3)  SL L 261, 6.8.2004., str. 69.

      (4)  SL 262, 22.9.2006., str. 24.
   PRILOG I.

      PROTOKOL
      protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta
      PREAMBULA
      DRŽAVE STRANKE OVOG PROTOKOLA,
      IZJAVLJUJUĆI da učinkovito djelovanje s ciljem sprečavanja i borbe protiv krijumčarenja migranata zemljom, morem i zrakom traži sveobuhvatni međunarodni pristup, uključujući suradnju, razmjenu informacija i drugih odgovarajućih mjera, uključujući društveno-ekonomske mjere na nacionalnim, regionalnim i međunarodnim razinama,
      PODSJEĆAJUĆI na Rezoluciju Opće skupštine 54/212 od 22. prosinca 1999. u kojoj je Skupština požurila države članice i sustav Ujedinjenih naroda da pojačaju međunarodnu suradnju na području međunarodne migracije i razvoja kako bi se bavili temeljnim uzrocima migracije, naročito onima povezanim sa siromaštvom, te da maksimalno iskoriste prednosti međunarodne migracije u korist onih kojih se to tiče i u kojoj je potaknula, tamo gdje je to relevantno, međuregionalne, regionalne i subregionalne mehanizme da se nastave baviti pitanjem migracije i razvoja,
      UVJERENE u potrebu da se migrantima pruži humani postupak i potpuna zaštita njihovih prava,
      UZIMAJUĆI u obzir činjenicu da usprkos poduzetom djelovanju u drugim međunarodnim forumima, ne postoji univerzalni instrument koji se bavi svim aspektima krijumčarenja migranata i drugim pitanjima s tim u svezi,
      ZABRINUTE zbog znatnog povećanja aktivnosti organiziranih zločinačkih grupa u krijumčarenju migranata i drugih kriminalnih aktivnosti povezanih s time, navedenih u ovome Protokolu, koje nanose veliku štetu državama u kojima takve grupe djeluju,
      TAKOĐER ZABRINUTE da krijumčarenje migranata može dovesti u opasnost živote i sigurnost samih migranata,
      PODSJEĆAJUĆI na Rezoluciju Opće skupštine 53/111 od 9. prosinca 1998. u kojoj je Skupština odlučila osnovati poseban međudržavni odbor s neograničenim sastavom s ciljem izrade sveobuhvatne međunarodne konvencije protiv transnacionalnog organiziranog kriminaliteta i rasprave o izradi, među ostalim, međunarodnog instrumenta koji bi se odnosio na ilegalno krijumčarenje i prijevoz migranata, uključujući morem,
      UVJERENE da će dopuna Konvencije Ujedinjenih naroda protiv transnacionalnog organiziranog kriminaliteta međunarodnim instrumentom protiv krijumčarenja migranata zemljom, morem i zrakom biti korisna u sprečavanju i u borbi protiv te vrste kriminaliteta,
      SPORAZUMJELE SU SE KAKO SLIJEDI:
      I.   OPĆE ODREDBE
      Članak 1.
      Odnos prema konvenciji ujedinjenih naroda protiv transnacionalnog organiziranog kriminaliteta
      1.   Ovaj Protokol dopunjuje Konvenciju Ujedinjenih naroda protiv transnacionalnog organiziranog kriminaliteta. On će se tumačiti zajedno s Konvencijom.
      2.   Odredbe Konvencije Ujedinjenih naroda protiv transnacionalnog organiziranog kriminaliteta primjenjuju se, mutatis mutandis, na ovaj Protokol, osim ako ovdje nije drugačije određeno.
      3.   Kaznena djela utvrđena u skladu sa člankom 6. ovoga Protokola smatraju se kaznenim djelima utvrđenima u skladu s Konvencijom.
      Članak 2.
      Izjava o svrsi
      Svrha ovoga Protokola je sprečavanje i borba protiv krijumčarenja migranata te promicanje suradnje između država stranaka radi ostvarivanja toga cilja i zaštite prava krijumčarenih migranata.
      Članak 3.
      Uporaba pojmova
      U svrhe ovoga Protokola:

                  (a)

                  „krijumčarenje migranata” znači posredovanje, u svrhu izravnog ili neizravnog stjecanja financijske ili druge materijalne koristi od nezakonitog ulaska osobe u državu stranku koje ta osoba nije državljanin ili u njoj nema trajno boravište;

                  (b)

                  „nezakoniti ulazak” znači prelaženje granica bez udovoljenja uvjetima nužnim za zakonit ulazak u državu primateljicu;

                  (c)

                  „lažna putna ili identifikacijska isprava” znači bilo koja putna ili osobna isprava:

                              i.

                              koja je lažna ili krivotvorena na neki materijalan način od strane bilo koga osim osobe ili tijela zakonito ovlaštenih za izradu ili izdavanje putnih ili osobnih isprava u ime države; ili

                              ii.

                              koja je neispravno izdana ili dobivena lažnim predstavljanjem, korupcijom ili pod prinudom ili na bilo koji drugi nezakoniti način; ili

                              iii.

                              koju koristi osoba koja nije njezin zakoniti vlasnik.

                  (d)

                  „plovilo” znači bilo koja vrsta vodenog plovila, uključujući plovilo koje se ne premješta i hidroavione, koji se koristi ili se može koristiti kao prijevozno sredstvo na vodi, osim ratnog broda, pomoćnog vojnog plovila ili drugog plovila u vlasništvu vlade ili na korištenju vlade, koje se koristi samo za vladine nekomercijalne službe.

            Članak 4.
      Opseg primjene
      Ovaj se Protokol primjenjuje, osim ako ovdje nije drugačije određeno, na sprečavanje, istragu i progon kaznenih djela utvrđenih u skladu s člankom 6. ovoga Protokola, u slučajevima kada ta djela imaju transnacionalna obilježja i gdje uključuju neku organiziranu zločinačku grupu, kao i na zaštitu prava osoba koje su objekt takvih kaznenih djela.
      Članak 5.
      Kaznena odgovornost migranata
      Migranti neće biti podložni kaznenom progonu prema ovom Protokolu zbog činjenice da su objekt ponašanja navedenog u članku 6. ovog Protokola.
      Članak 6.
      Inkriminiranje
      1.   Svaka država stranka prihvaća takve zakonske i druge mjere koje su potrebne da se utvrde kao kaznena djela, kada su počinjena namjerno i u cilju stjecanja, izravno ili neizravno, financijske ili druge materijalne koristi:

                  (a)

                  krijumčarenje migranata;

                  (b)

                  kada je počinjeno u svrhu omogućavanja krijumčarenja migranata:

                              i.

                              izrada lažne putne ili osobne isprave;

                              ii.

                              nabavljanje, davanje ili posjedovanje takve isprave;

                  (c)

                  omogućavanje osobi koja nije državljanin ili koja nema dozvolu trajnog boravka da ostane u toj državi, bez udovoljavanja uvjetima nužnim za zakonit ostanak u državi, pomoću sredstava navedenih u podstavku (b) ovoga stavka ili bilo kojih drugih nezakonitih sredstava.

            2.   Svaka država stranka prihvaća također takve zakonske i druge potrebne mjere da se utvrdi kao kazneno djelo:

                  (a)

                  sukladno temeljnim pojmovima njezina pravnoga sustava, pokušaj počinjenja kaznenog djela u skladu sa stavkom 1. ovoga članka;

                  (b)

                  suučesništvo u nekom kaznenom djelu koje je utvrđeno u skladu sa stavkom 1. točkama (a), (b) i. ili (c) ovoga članka, sukladno temeljnim pojmovima njezina pravnoga sustava, sudjelovanje u nekom kaznenom djelu utvrđenom u skladu sa stavkom 1 (b) ii. ovog članka;

                  (c)

                  organiziranje ili navođenje drugih osoba da počine neko kazneno djelo iz stavka 1. ovoga članka.

            3.   Svaka država stranka usvaja takve zakonske ili druge mjere nužne da se kao otežavajuće okolnosti u odnosu na kaznena djela utvrđena u skladu sa stavkom 1. točkama (a), (b), i. i (c) ovog članka i, podložno temeljnim pojmovima njezina pravnog sustava, u odnosu na kaznena djela utvrđena u skladu sa stavkom 2. točkama (b) i (c) ovoga članka, utvrde:

                  (a)

                  okolnosti koje dovode u opasnost ili za koje postoji vjerojatnost da će dovesti u opasnost živote ili sigurnost dotičnih migranata; ili

                  (b)

                  nečovječno ili ponižavajuće postupanje, uključujući izrabljivanje takvih migranata.

            4.   Ništa u ovom Protokolu neće spriječiti državu stranku od poduzimanja mjera protiv osobe čije ponašanje predstavlja kazneno djelo prema domaćem pravu.
      II.   KRIJUMČARENJE MIGRANATA MORSKIM PUTEM
      Članak 7.
      Suradnja
      Države stranke surađuju u najvećoj mogućoj mjeri na sprečavanju i suzbijanju krijumčarenja migranata morem, u skladu sa međunarodnim pravom mora.
      Članak 8.
      Mjere protiv krijumčarenja migranata morem
      1.   Država stranka koja ima opravdane razloge za sumnju da plovilo koje plovi pod njezinom zastavom ili tvrdi da je registrirano u njoj, koje je bez državljanstva ili koje, iako plovi pod stranom zastavom ili odbija pokazati zastavu, u stvari ima državljanstvo te države stranke, a bavi se krijumčarenjem migranata morem, može zatražiti pomoć drugih država stranaka radi sprečavanja uporabe toga plovila u te svrhe. Države stranke od kojih se to zatraži pružit će takvu pomoć u mjeri u kojoj je to moguće s obzirom na sredstva kojima raspolažu.
      2.   Država stranka, koja ima opravdane razloge za sumnju da se plovilo koje slobodno plovi u skladu s međunarodnim pravom i koje plovi pod zastavom ili ima registracijske oznake neke druge države članice, bavi krijumčarenjem migranata morem, može o tome obavijestiti državu pod čijom zastavom plovilo plovi, zatražiti potvrdu o registraciji i, ako je dobije, zatražiti ovlaštenje države pod čijom zastavom plovilo plovi da poduzme odgovarajuće mjere u vezi tog plovila. Država pod čijom zastavom plovilo plovi može ovlastiti državu koja podnosi zahtjev, između ostalog:

                  (a)

                  da se ukrca na to plovilo;

                  (b)

                  da pretraži to plovilo; i

                  (c)

                  ako se pronađu dokazi da se plovilo bavi krijumčarenjem migranata morem, poduzme odgovarajuće mjere u odnosu na to plovilo te na osobe i teret na tome plovilu, u skladu s ovlaštenjem dobivenim od države pod čijom zastavom plovilo plovi.

            3.   Država stranka koja je poduzela bilo koju mjeru u skladu sa stavkom 2. ovog članka žurno obavješćuje državu pod čijom zastavom plovilo plovi o rezultatima tih mjera.
      4.   Država stranka žurno odgovara na zahtjev druge države stranke da se utvrdi je li plovilo koje tvrdi da je registrirano ili plovi pod njezinom zastavom ima pravo na to, kao i na zahtjev za ovlaštenje u skladu sa stavkom 2. ovog članka.
      5.   Država pod čijom zastavom plovilo plovi može, u skladu sa člankom 7. ovog Protokola, podvrgnuti svoje ovlaštenje uvjetima o kojima treba postići sporazum s državom koja je podnijela zahtjev, uključujući uvjete koji se odnose na odgovornost i na opseg djelotvornih mjera koje treba poduzeti. Država stranka neće poduzeti dodatne mjere bez izričitog ovlaštenja države pod čijom zastavom plovilo plovi, osim onih nužnih za uklanjanje neposredne opasnosti po život osoba ili onih koje proizlaze iz relevantnih dvostranih i mnogostranih sporazuma.
      6.   Svaka država stranka određuje tijelo ili, tamo gdje je potrebno, tijela koja će primati i odgovarati na zahtjeve za pružanje pomoći, za potvrđivanje registracije ili prava plovila da plovi pod njezinom zastavom te za ovlaštenje da se poduzmu odgovarajuće mjere. O tome će, preko glavnog tajnika, biti obaviještene sve druge države stranke u roku od mjesec dana od određivanja.
      7.   Država stranka koja ima opravdane razloge za sumnju da se plovilo bavi krijumčarenjem migranata morem te da je bez državljanstva ili da bi moglo biti smatrano plovilom bez državljanstva, može se ukrcati i pretražiti to plovilo. Ako se pronađu dokazi koji potvrđuju sumnju, država stranka poduzima odgovarajuće mjere u skladu s relevantnim domaćim i međunarodnim pravom.
      Članak 9.
      Zaštitne klauzule
      1.   Kada država stranka poduzima mjere protiv plovila u skladu sa člankom 8. ovog Protokola, ona:

                  (a)

                  osobama na plovilu jamči sigurnost i čovječni postupak;

                  (b)

                  dužnu pozornost obraća na potrebu da se ne dovede u opasnost sigurnost plovila ili njegova tereta;

                  (c)

                  dužnu pozornost obraća na potrebu da ne naškodi komercijalnim ili pravnim interesima države pod čijom zastavom plovila plovi ili bilo koje druge zainteresirane države;

                  (d)

                  osigurava, u okviru dostupnih sredstava, da sve poduzete mjere s obzirom na plovilo, budu u skladu sa zaštitom okoliša.

            2.   Ako se pokaže da su razlozi za mjere koje su poduzete u skladu sa člankom 8. ovog Protokola bili neutemeljeni, plovilu će biti nadoknađena svaka šteta ili gubitak koju je pretrpjelo, pod uvjetom da plovilo nije počinilo ništa što bi opravdalo poduzimanje tih mjera.
      3.   Svaka mjera koja je poduzeta, prihvaćena ili provedena u skladu s ovim poglavljem, vodit će računa o potrebi da se ne miješa u ili ne djeluje na:

                  (a)

                  prava i obaveze na ostvarivanje jurisdikcije obalnih država u skladu s međunarodnim pravom mora; ili

                  (b)

                  ovlast države pod čijom zastavom plovilo plovi na ostvarivanje jurisdikcije i kontrole u vezi administrativnih, tehničkih i društvenih pitanja koja se odnose na plovilo.

            4.   Svaku mjeru poduzetu na moru u skladu s ovim poglavljem provode samo ratni brodovi ili vojni zrakoplovi, ili drugi brodovi ili zrakoplovi koji su jasno označeni i koji se mogu identificirati kao oni koji su u službi vlade i koji su za to ovlašteni.
      III.   SPRECAVANJE, SURADNJA I DRUGE MJERE
      Članak 10.
      Informacije
      1.   Bez utjecaja na odredbe članaka 27. i 28. Konvencije, države stranke, naročito one sa zajedničkim granicama ili koje se nalaze na putovima duž kojih se migranti krijumčare, međusobno će razmjenjuju, u svrhu postizanja ciljeva ovoga Protokola, relevantne informacije koje su u skladu s njihovim domaćim pravnim i upravnim sustavima, kao što su:

                  (a)

                  točke ukrcaja i odredišta, kao i putovi, prijevoznici i prijevozna sredstva, za koje se zna ili sumnja da ih koristi organizirana zločinačka grupa umiješana u ponašanje navedeno u članku 6. ovog Protokola;

                  (b)

                  identitet i metode organizacija ili organiziranih zločinačkih grupa za koje se zna ili sumnja da su umiješane u ponašanje navedeno u članku 6. ovog Protokola;

                  (c)

                  vjerodostojnost i propisani obrazac putnih isprava izdanih od strane države stranke te krađa ili povezana zlouporaba bianco putnih ili osobnih dokumenata;

                  (d)

                  sredstva i metode sakrivanja i prijevoza osoba, nezakonita izmjena, reprodukcija ili stjecanje ili druga zlouporaba putnih ili identifikacijskih isprava koji se koriste za ponašanje navedeno u članku 6. ovog Protokola, kao i načini za njihovo otkrivanje;

                  (e)

                  zakonska iskustva i prakse te mjere za sprečavanje i borbu protiv ponašanja navedenog u članku 6. ovoga Protokola; i

                  (f)

                  znanstvene i tehnološke informacije korisne službama za provedbu zakona, radi jačanja međusobne sposobnosti za sprečavanje, otkrivanje i istragu ponašanja navedenog u članku 6. ovog Protokola, kao i progon umiješanih osoba.

            2.   Država stranka koja prima informacije postupa u skladu sa svim zahtjevima države stranke koja je dostavila informacije i koja traži ograničenja u njihovoj uporabi.
      Članak 11.
      Mjere na granici
      1.   Bez utjecaja na međunarodne obveze u svezi slobodnog kretanja ljudi, države stranke učvršćuje, u najvećoj mogućoj mjeri, granične kontrole koje su neophodne za sprečavanje i otkrivanje krijumčarenja migranata.
      2.   Svaka država stranka usvaja zakonske i druge odgovarajuće mjere kako bi se spriječilo, u najvećoj mogućoj mjeri, da prijevozna sredstva komercijalnih prijevoznika budu korištena za počinjenje kaznenih djela utvrđenih u skladu s člankom 6. stavkom 1. točkom (a) ovog Protokola.
      3.   Gdje je moguće, i bez utjecaja na odredbe primjenjivih međunarodnih konvencija, takve mjere uključuju utvrđivanje obveze komercijalnih prijevoznika, uključujući bilo koje poduzeće za prijevoz ili vlasnika ili operatera bilo kojeg prijevoznog sredstva, da provjeri posjeduju li svi putnici putne isprave potrebne za ulazak u državu primateljicu.
      4.   Svaka država stranka poduzima neophodne mjere u skladu sa svojim domaćim zakonodavstvom da se odrede sankcije u slučajevima kršenja obveze utvrđene u stavku 3. ovog članka.
      5.   Svaka država stranka razmatra poduzimanje mjera koje dozvoljavaju, u skladu s njezinim domaćim zakonodavstvom, odbijanje ulaska ili otkazivanje viza osobama upletenim u počinjenje kaznenih djela utvrđenih ovim Protokolom.
      6.   Bez utjecaja na odredbe članka 27. Konvencije, države stranke razmatraju jačanje suradnje između službi granične kontrole, među ostalim, uspostavom i održavanjem izravnih putova komunikacije.
      Članak 12.
      Sigurnost i kontrola isprava
      Svaka država stranka poduzima mjere koje su neophodne, u skladu s raspoloživim sredstvima:

                  (a)

                  kako bi se osiguralo da putne ili osobne isprave koje je izdala budu takve kvalitete da se ne mogu lako zlorabiti te da se ne mogu lako krivotvoriti ili nezakonito mijenjati, umnožavati ili izdati; i

                  (b)

                  kako bi se osigurala cjelovitost i sigurnost putnih ili osobnih isprava izdanih od, ili u ime države stranke te spriječila njihova nezakonita izrada, izdavanje i korištenje.

            Članak 13.
      Valjanost i važenje isprava
      Na zahtjev druge države stranke, država stranka, u skladu sa svojim domaćim zakonodavstvom, provjerava u razumnom roku valjanost i važenje putnih ili osobnih isprava izdanih ili navodno izdanih u njezino ime, a za koje se sumnja da su korištene u svrhe ponašanja utvrđenog u članku 6. ovog Protokola.
      Članak 14.
      Izobrazba i tehnička suradnja
      1.   Države stranke omogućuju ili pojačavaju specijaliziranu izobrazbu za službenike koji rade na pitanjima migracije i drugih mjerodavnih službenika radi sprečavanja ponašanja navedenog u članku 6. ovog Protokola, čovječnog postupanja s migrantima koji su objekt takvog ponašanja i poštivanja njihovih prava kao što su navedena u ovom Protokolu.
      2.   Države stranke surađuju međusobno i s nadležnim međunarodnim organizacijama, nevladinim organizacijama, drugim odgovarajućim organizacijama i drugim elementima građanskog društva kako bi osigurale odgovarajuću izobrazbu osoblja na njihovu državnome području radi sprečavanja, borbe protiv i iskorjenjivanja ponašanja navedenog u članku 6. ovog Protokola, kao i zaštitu prava migranata koji su objekt takvog ponašanja. Takva izobrazba treba uključivati:

                  (a)

                  poboljšanje sigurnosti i kvalitete putnih isprava;

                  (b)

                  prepoznavanje i otkrivanje lažnih putnih ili identifikacijskih isprava;

                  (c)

                  prikupljanje kriminalističkih obavijesti, naročito u svezi s identifikacijom organiziranih zločinačkih grupa za koje se zna ili sumnja da su upletene u ponašanje navedeno u članku 6. ovog Protokola, metodama koje se koriste za prijevoz krijumčarenih migranata, zlouporabom putovnice ili identifikacijskih isprava radi počinjenja djela predviđenih u članku 6. sredstvima za skrivanje koja se koriste kod krijumčarenja migranata;

                  (d)

                  poboljšanje postupaka za otkrivanje krijumčarenih osoba na uobičajenim i izvanrednim mjestima ulaska i izlaska; i

                  (e)

                  čovječni postupak s migrantima i zaštitu njihovih prava utvrđenih ovim Protokolom.

            3.   Države stranke s odgovarajućom stručnošću razmatraju pružanje tehničke pomoći državama koje su često zemlje podrijetla ili tranzitne države za osobe koje su predmet ponašanja navedenog u članku 6. ovog Protokola. Države stranke ulažu svaki napor da osiguraju potrebna sredstva kao što su vozila, računalni sustavi i čitači dokumenata za borbu protiv ponašanja navedenog u članku 6. ovog Protokola.
      Članak 15.
      Druge preventivne mjere
      1.   Svaka država stranka poduzima mjere za osiguranje ili jačanje programa informiranja radi podizanja javne svijesti u svezi činjenice da je ponašanje utvrđeno u članku 6. ovog Protokola kriminalna djelatnost koju redovito više organizirane zločinačke grupe zbog profita te da ona predstavlja ozbiljan rizik za dotične migrante.
      2.   U skladu sa člankom 31. Konvencije, države stranke surađuju na polju javnog informiranja u cilju sprečavanja da potencijalni migranti postanu žrtve organiziranih zločinačkih grupa.
      3.   Svaka država stranka na odgovarajući način promiče ili jača razvoj programa i suradnju na nacionalnoj, regionalnoj i međunarodnoj razini, uzimajući u obzir društveno-ekonomske realnosti migracija te obratiti posebnu pažnju na ekonomska i društveno zaostala područja, radi borbe protiv korijena društveno–ekonomskih uzroka krijumčarenja migranata, kao što su siromaštvo i nerazvijenost.
      Članak 16.
      Mjere zaštite i pomoći
      1.   U provedbi ovog Protokola svaka država stranka poduzima, u skladu sa svojim obvezama prema međunarodnom pravu, sve odgovarajuće mjere, uključujući zakonodavne mjere ako je potrebno, radi čuvanja i zaštite prava osoba koje su predmet ponašanja utvrđenog u članku 6. ovog Protokola, kao što je utvrđeno primjenjivim međunarodnim pravom, naročito pravo na život i pravo da se ne bude podvrgnut mučenju ili drugom okrutnom nečovječnom ili ponižavajućem postupanju ili kažnjavanju.
      2.   Svaka država stranka poduzima odgovarajuće mjere da omogući migrantima odgovarajuću zaštitu od nasilja kojemu bi mogli biti podvrgnuti, bilo od pojedinaca ili grupa, zbog toga što su bili predmet ponašanja navedenog u članku 6. ovo Protokola.
      3.   Svaka država stranka pruža odgovarajuću pomoć migrantima čiji su život ili sigurnost u opasnosti zbog toga što su predmet ponašanja navedenog u članku 6. ovog Protokola.
      4.   U primjeni odredaba ovoga članka, države stranke uzimaju u obzir posebne potrebe žena i djece.
      5.   U slučaju pritvora osobe koja je predmet ponašanja utvrđenog u članku 6. ovog Protokola, svaka država stranka postupa u skladu sa svojim obvezama prema Bečkoj konvenciji o konzularnim odnosima (1) tamo gdje je primjenjiva, uključujući i obvezu obavještavanja osobe na koju se to odnosi, bez odgađanja, o odredbama glede obavještavanja i komuniciranja s konzularnim službenicima.
      Članak 17.
      Sporazumi i dogovori
      Države stranke razmatraju sklapanje dvostranih ili regionalnih sporazuma ili operativnih dogovora ili suglasnosti čiji je cilj:

                  (a)

                  utvrđivanje mjera koje su najdjelotvornije i najpogodnije za sprečavanje i borbu protiv ponašanja navedenog u članku 6. ovog Protokola, ili

                  (b)

                  međusobno poboljšavanje odredaba ovog Protokola.

            Članak 18.
      Povratak krijumčarenih migranata
      1.   Svaka država stranka pristaje olakšati i prihvatiti, bez nepotrebnog ili neopravdanog odgađanja, povratak osobe koja je predmet ponašanja navedenog u članku 6. ovog Protokola i koja je njezin državljanin ili ima trajno boravište na njezinu državnome području u vrijeme povratka.
      2.   Svaka država stranka razmatra, u skladu s njezinim domaćim zakonodavstvom, mogućnost olakšavanja i prihvaćanja povratka osobe koja je predmet ponašanja utvrđenog u članku 6. i koja je imala trajno boravište na njezinu državnome području u vrijeme ulaska u državu primateljicu.
      3.   Na zahtjev države stranke primateljice, zamoljena država stranka provjerava, bez nepotrebnog ili neopravdanog odgađanja, da li je osoba koja je predmet ponašanja navedenog u članku 6. ovog Protokola njezin državljanin ili ima trajno boravište na njezinu državnome području.
      4.   Kako bi olakšala povratak osobe koja je predmet ponašanja navedenog u članku 6. ovog Protokola i koja je bez odgovarajućih isprava, država stranka čiji je ta osoba državljanin ili u njoj ima trajno boravište, pristaje izdati, na zahtjev države stranke primateljice, takve putne isprave ili drugo dopuštenje koje može biti potrebno za putovanje te osobe i njezin ponovni ulazak na njezino državno područje.
      5.   Svaka država stranka uključena u povratak osobe koja je predmet ponašanja navedenog u članku 6. ovog Protokola poduzima sve odgovarajuće mjere za provođenje povratka na redovan način i poštujući sigurnost i dostojanstvo te osobe.
      6.   Države stranke mogu surađivati s odgovarajućim međunarodnim organizacijama na provedbi ovoga članka.
      7.   Odredbe ovoga članka ne utječu na bilo koje pravo dano osobama koje su predmet ponašanja navedenog u članku 6. ovog Protokola bilo kojim domaćim zakonom države stranke primateljice.
      8.   Odredbe ovoga članka ne utječu na obveze nastale prema bilo kojem drugom primjenjivom ugovoru, dvostranom ili mnogostranom ili bilo kojem drugom primjenjivom operativnom sporazumu ili dogovoru, kojim je uređen, u cijelosti ili djelomice, povratak osoba koje su predmet ponašanja navedenog u članku 6. ovog Protokola.
      IV.   ZAVRŠNE ODREDBE
      Članak 19.
      Klauzula izuzeća
      1.   Ništa u ovom Protokolu neće utjecati na druga prava, obveze i odgovornosti država i pojedinaca prema međunarodnom pravu, uključujući međunarodno humanitarno pravo i međunarodno pravo o ljudskim pravima, a posebice, gdje je primjenjivo, Konvenciju iz 1951. i Protokol iz 1967., u svezi sa statusom izbjeglica i načelom ne odbijanja prihvata, navedeno u tim dokumentima.
      2.   Mjere utvrđene ovim Protokolom bit će tumačene i primijenjene na način da nitko ne bude diskriminiran zbog toga što je objekt ponašanja navedenog u članku 6. ovog Protokola. Tumačenje i primjena tih mjera bit će u skladu s međunarodno priznatim načelima nediskriminacije.
      Članak 20.
      Rješavanje sporova
      1.   Države stranke nastoje pregovorima riješiti sporove u svezi s tumačenjem ili primjenom ovog Protokola.
      2.   Bilo koji spor između dviju ili više stranaka u svezi s tumačenjem ili primjenom ovog Protokola koji se ne može riješiti pregovorima u razumnom vremenskom roku dostavlja se na arbitražu na zahtjev jedne od tih stranaka. Ako, šest mjeseci nakon datuma zahtjeva za arbitražu, te države stranke nisu u mogućnosti složiti se glede organizacije arbitraže, bilo koja od tih država stranaka može predati spor Međunarodnom sudu pravde zahtjevom u skladu sa Statutom Suda.
      3.   Svaka država stranka može, u vrijeme potpisivanja, ratifikacije, prihvata ili odobrenja ili pristupa ovome Protokolu, izjaviti da se ne smatra vezanom stavkom 2. ovog članka. Druge države stranke neće biti vezane stavkom 2. ovog članka u odnosu na bilo koju državu stranku koja je stavila takvu rezervu.
      4.   Bilo koja država stranka koja je stavila rezervu u skladu sa stavkom 3. ovog članka može u bilo koje vrijeme povući tu rezervu slanjem obavijesti glavnome tajniku Ujedinjenih naroda.
      Članak 21.
      Potpisivanje, ratifikacija, prihvat, odobrenje i pristup
      1.   Ovaj Protokol otvoren je za potpisivanje svim državama od 12. do 15. prosinca 2000. u Palermu, Italija, a nakon toga u sjedištu Ujedinjenih naroda u New Yorku do 12. prosinca 2002.
      2.   Ovaj Protokol otvoren je za potpisivanje i regionalnim organizacijama za ekonomsku integraciju pod uvjetom da je najmanje jedna država članica takve organizacije potpisala Konvenciju u skladu sa stavkom 1. ovog članka.
      3.   Ovaj Protokol podliježe ratifikaciji, prihvatu ili odobrenju. Isprave o ratifikaciji, prihvatu ili odobrenju polažu se kod glavnog tajnika Ujedinjenih naroda. Regionalna organizacija za ekonomsku integraciju može položiti svoju ispravu o ratifikaciji, prihvatu ili odobrenju ako je najmanje jedna njezina država članica to već učinila. U toj ispravi o ratifikaciji, prihvatu ili odobrenju, takva organizacija naznačit će opseg svoje nadležnosti u odnosu na pitanja koja uređuje ovaj Protokol. Ta je organizacija dužna izvijestiti depozitara o svim relevantnim promjenama u pogledu opsega svoje nadležnosti.
      4.   Ovaj Protokol otvoren je za pristup bilo koje države ili regionalne organizacije za ekonomsku integraciju čija je najmanje jedna država članica stranka ovoga Protokola. Isprave o pristupu polažu se kod glavnog tajnika Ujedinjenih naroda. U vrijeme pristupa, regionalna organizacija za ekonomsku integraciju dat će izjavu o opsegu svoje nadležnosti u odnosu na pitanaj koja uređuje ova Konvencija. Takva će organizacija također izvijestiti depozitara o svim relevantnim promjenama opsega svoje nadležnosti.
      Članak 22.
      Stupanje na snagu
      1.   Ovaj Protokol stupa na snagu devedesetog dana od datuma polaganja četrdesete isprave o ratifikaciji, prihvatu, odobrenju ili pristupu, ali neće stupiti na snagu prije stupanja na snagu Konvencije. Za potrebe ovoga stavka, svaka isprava koju položi regionalna organizacija za ekonomsku integraciju neće se pribrajati onima koje su položile države članice te organizacije.
      2.   Za svaku državu ili regionalnu organizaciju za ekonomsku integraciju koja ratificira, prihvati ili odobri ovaj Protokol ili mu pristupi nakon što bude položena četrdeseta isprava u tu svrhu, Protokol stupa na snagu tridesetoga dana od datuma kad ta država ili organizacija položi mjerodavnu ispravu, ili na dan stupanja na snagu ovoga Protokola u skladu s odredbama stavka 1. ovog članka, prema tome koji je datum kasniji.
      Članak 23.
      Izmjena
      1.   Po isteku roka od pet godina od stupanja na snagu ovoga Protokola, država stranka Protokola može predložiti izmjenu i dostaviti je glavnom tajniku Ujedinjenih naroda koji će predloženu izmjenu proslijediti državama strankama i Konferenciji stranaka Konvencije na razmatranje i odlučivanje o prijedlogu. Države stranke ovoga Protokola okupljene na Konferenciji stranaka, uložit će svaki napor kako bi postigle konsenzus o svakoj izmjeni. Ako su iscrpljena sva nastojanja oko postizanja konsenzusa i nije postignut sporazum, za izmjenu će biti potrebna, kao posljednja mogućnost, dvotrećinska većina država stranaka ovoga Protokola koje su prisutne i glasuju na zasjedanju Konferencije stranaka.
      2.   Regionalne organizacije za ekonomsku integraciju, u stvarima u okviru njihove nadležnosti, ostvaruju svoje pravo glasovanja u skladu s ovim člankom, s brojem glasova koji odgovara broju njihovih država članica koje su stranke ovoga Protokola. Te organizacije ne ostvaruju svoje pravo glasovanja ako njihove države članice ostvare svoje pravo i obrnuto.
      3.   Izmjena usvojena u skladu sa stavkom 1. ovog članka podliježe ratifikaciji, prihvatu ili odobrenju država stranaka.
      4.   Izmjena usvojena u skladu sa stavkom 1. ovoga članka stupa na snagu s obzirom na državu stranku devedeset dana nakon datuma polaganja kod glavnog tajnika Ujedinjenih naroda isprave o ratifikaciji, prihvatu ili odobrenju te izmjene.
      5.   Kada izmjena stupi na snagu, obvezujuća je za države stranke koje su izrazile pristanak da njome budu vezane. Ostale države stranke i dalje će biti vezane odredbama ovoga Protokola i svake prijašnje izmjene koju su ratificirale, prihvatile ili odobrile.
      Članak 24.
      Otkaz
      1.   Država stranka može otkazati ovu Konvenciju pisanom obaviješću glavnom tajniku Ujedinjenih naroda. Takav otkaz proizvodi učinak godinu dana od datuma primitka te obavijesti od strane glavnog tajnika.
      2.   Regionalna organizacija za ekonomsku integraciju prestaje biti strankom ovoga Protokola ako su ga otkazale sve njezine države članice.
      Članak 25.
      Depozitar i jezici
      1.   Glavni tajnik Ujedinjenih naroda određen je za depozitara ovoga Protokola.
      2.   Izvornik ovoga Protokola, čiji su tekstovi na arapskom, kineskom, engleskom, francuskom, ruskom i španjolskom jeziku jednako vjerodostojni, pohranjen je kod glavnog tajnika Ujedinjenih naroda.
      U POTVRDU TOGA, potpisani opunomoćenici, propisno ovlašteni od svojih odnosnih vlada, potpisali su ovaj Protokol.

      (1)  Ibid., vol. 596, br. 8638 to 8640.
   PRILOG II.

      Izjava o nadležnosti Europske zajednice u vezi s pitanjima koja uređuje Protokol protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta
      Članak 21. stavak 3. ovog Protokola propisuje da isprava o pristupu regionalne organizacije za ekonomsku integraciju sadrži izjavu kojom se utvrđuju pitanja uređena tim Protokolom u odnosu na koja su države članice te organizacije koje su ujedno stranke Protokola prenijele nadležnost na organizaciju.
      Protokol protiv krijumčarenja migranata kopnom, morem i zrakom primjenjuje se, s obzirom na nadležnosti prenesene na Europsku zajednicu, na područjima na kojima se primjenjuje Ugovor o osnivanju Europske zajednice i pod uvjetima utvrđenima u tom Ugovoru, a posebno u njegovom članku 299. i u njemu priloženim protokolima.
      Ova izjava ne dovodi u pitanje položaj Ujedinjene Kraljevine i Irske u skladu s Protokolom schengenskoj pravnoj stečevini uključenoj u okvir Europske unije i Protokolom o položaju Ujedinjene Kraljevine i Irske, koji su priloženi Ugovoru o Europskoj uniji i Ugovoru o osnivanju Europske zajednice.
      Ova izjava također ne dovodi u pitanje položaj Danske u skladu s Protokolom o položaju Danske koji je priložen Ugovoru o Europskoj uniji i Ugovoru o osnivanju Europske zajednice.
      U skladu s člankom 299., ova se izjava također ne primjenjuje na područja država članica u kojima se navedeni Ugovor ne primjenjuje i ne dovodi u pitanje akte i stajališta koja mogu biti donesena, u skladu s Protokolom, od strane dotičnih država članica u ime i u interesu tih područja. U skladu s gore navedenom odredbom, u ovoj se izjavi navode nadležnosti koje su države članice u odnosu na pitanja uređena Protokolom prenijele na Zajednicu u skladu s Ugovorima. Opseg i izvršavanje takve nadležnosti Zajednice po svojoj su prirodi podložni stalnim promjenama kako Zajednica bude nadalje donosila odgovarajuća pravila i propise te će Zajednica dopuniti ili izmijeniti ovu izjavu, ako je to potrebno, u skladu s člankom 16. stavkom 3. ovoga Protokola.
      Zajednica ističe da ima nadležnost u vezi s prelaskom vanjskih granica država članica, propisivanjem normi i postupaka pri provedbi nadzor nad osobama na tim granicama te pravilima o vizama za namjeravane boravke u trajanju od najviše tri mjeseca. Zajednica je također nadležna za mjere imigracijske politike u vezi s uvjetima za ulazak i boravak i mjere protiv nezakonitog useljavanja i nezakonitog boravka, uključujući repatrijaciju osoba koje nezakonito borave u nekoj državi članici. Uz to, za prethodno navedena područja ona može poduzeti mjere za osiguranje suradnje između odgovarajućih administrativnih službi država članica kao i između tih službi i Komisije. U tim područjima Zajednica je donijela propise, te je stoga isključivo pravo Zajednice da preuzima vanjske obveze prema trećim državama ili nadležnim međunarodnim organizacijama.
      Osim toga, politika Zajednice u području razvojne suradnje dopunjuje politike država članica i uključuje odredbe za sprečavanje i borbu protiv krijumčarenja migranata.


title: 2008/474/EZ: Odluka Vijeća od 16. lipnja 2008. o potpisivanju i sklapanju Privremenog sporazuma o trgovini i trgovinskim pitanjima između Europske zajednice, s jedne strane, i Bosne i Hercegovine, s druge strane

text:
               11/Sv. 34

               HR

               Službeni list Europske unije

               3

         32008D0474

               L 169/10

               SLUŽBENI LIST EUROPSKE UNIJE

         ODLUKA VIJEĆA
   od 16. lipnja 2008.
   o potpisivanju i sklapanju Privremenog sporazuma o trgovini i trgovinskim pitanjima između Europske zajednice, s jedne strane, i Bosne i Hercegovine, s druge strane
   (2008/474/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133., u vezi s njegovim člankom 300. stavkom 2. prvim podstavkom i člankom 300. stavkom 3. prvom rečenicom,
   uzimajući u obzir prijedlog Komisije,
   budući da:

               (1)

               Do stupanja na snagu Sporazuma o stabilizaciji i pridruživanju između Europske zajednice i njezinih država članica, s jedne strane, i Bosne i Hercegovine, s druge strane, potpisanog u Luksemburgu 16. lipnja 2008. godine, potrebno je odobriti Privremeni sporazum o trgovini i trgovinskim pitanjima između Europske zajednice, s jedne strane, i Bosne i Hercegovine, s druge strane (dalje u tekstu Sporazum).

               (2)

               Trgovinske odredbe sadržane u Sporazumu iznimne su prirode vezano za politiku koja se provodi unutar okvira Procesa stabilizacije i pridruživanja i ne predstavljaju, za Europsku uniju, presedan u trgovinskoj politici Zajednice u odnosu na treće zemlje, osim onih Zapadnog Balkana.

               (3)

               Sporazum bi stoga trebalo potpisati i odobriti,

         DONIJELO JE SLJEDEĆU ODLUKU:
   Članak 1.
   Privremeni sporazum o trgovini i trgovinskim pitanjima između Europske zajednice, s jedne strane, i Bosne i Hercegovine, s druge strane, kao i njegovi prilozi i protokoli, i zajednička izjava i izjava Zajednice koje su priložene Završnom aktu, odobravaju se u ime Zajednice.
   Tekstovi navedeni u prvom stavku priloženi su ovoj Odluci.
   Članak 2.
   Ovime se ovlašćuje predsjednik Vijeća da odredi osobu ili osobe ovlaštene da u ime Zajednice potpišu Sporazum i polože ispravu o odobrenju u skladu s odredbama članka 58. Sporazuma.

      Sastavljeno u Luxembourgu 16. lipnja 2008.

            Za Vijeće

            Predsjednik

         D. RUPEL


title: 2011/351/EU: Odluka Vijeća od 7. ožujka 2011. o sklapanju Protokola između Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj

text:
               19/Sv. 10

               HR

               Službeni list Europske unije

               247

         32011D0351

               L 160/37

               SLUŽBENI LIST EUROPSKE UNIJE

         ODLUKA VIJEĆA
   od 7. ožujka 2011.
   o sklapanju Protokola između Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj
   (2011/351/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 78. stavak 2. točku (e), u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Nakon ovlaštenja danog Komisiji 27. veljače 2006. dovršeni su pregovori sa Švicarskom Konfederacijom i Kneževinom Lihtenštajn o Protokolu o pristupanju Kneževine Lihtenštajna Sporazumu između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj (dalje u tekstu: Protokol).

               (2)

               U skladu s Odlukom Vijeća od 28. veljače 2008. i podložno njegovom kasnijem sklapanju, Protokol je u ime Europske zajednice potpisan 28. veljače 2008.

               (3)

               Stupanjem na snagu Ugovora iz Lisabona 1. prosinca 2009., Europska je unija zamijenila i naslijedila Europsku zajednicu.

               (4)

               Protokol bi trebalo odobriti.

               (5)

               U skladu s člankom 3. Protokola o stajalištu Ujedinjene Kraljevine i Irske u vezi s područjem slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, te države članice sudjeluju u donošenju i primjeni ove Odluke.

               (6)

               U skladu s člancima 1. i 2. Protokola o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke, ona ju ne obvezuje niti se na nju primjenjuje,

         DONIJELO JE OVU ODLUKU:
   Članak 1.
   Protokol između Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj, i Protokolu priložene izjave, odobravaju se u ime Europske unije.
   Tekst Protokola, njegov Završni akt i s tim povezane izjave, priloženi su ovoj Odluci.
   Članak 2.
   Predsjednik Vijeća ovlašćuje se odrediti osobu ovlaštenu da u ime Unije položi instrument odobrenja iz članka 8. stavka 1. Protokola, kojim se izražava suglasnost Unije da bude obvezana, i da pošalje sljedeću obavijest:

      „Stupanjem na snagu Ugovora iz Lisabona 1. prosinca 2009., Europska unija zamijenila je i naslijedila Europsku zajednicu i od tog datuma ostvaruje sva prava i preuzima sve obveze Europske zajednice. Stoga se upućivanja na ‚Europsku zajednicu’ u Protokolu te u Sporazumu, prema potrebi, smatraju upućivanjima na ‚Europsku uniju’.”

   Članak 3.
   Ova Odluka stupa na snagu na dan donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Bruxellesu 7. ožujka 2011.

            Za Vijeće

            Predsjednik

         CZOMBA S.


title: Odluka Vijeća 2010/747/ZVSP od 2. prosinca 2010. o izmjeni Zajedničke akcije 2005/797/ZVSP i Odluke Vijeća 2009/955/ZVSP o Policijskoj misiji Europske unije za Palestinska područja

text:
               18/Sv. 005

               HR

               Službeni list Europske unije

               204

         32010D0747

               L 318/44

               SLUŽBENI LIST EUROPSKE UNIJE

               02.12.2010.

      ODLUKA VIJEĆA 2010/747/ZVSP
   od 2. prosinca 2010.
   o izmjeni Zajedničke akcije 2005/797/ZVSP i Odluke Vijeća 2009/955/ZVSP o Policijskoj misiji Europske unije za Palestinska područja
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. i članak 43. stavak 2.,
   budući da:

               (1)

               Vijeće je 14. studenoga 2005. donijelo Zajedničku akciju 2005/797/ZVSP o Policijskoj misiji Europske unije za Palestinska područja (1) (EUPOL COPPS) za razdoblje od tri godine. Operativna faza misije EUPOL COPPS započela je 1. siječnja 2006. Zajednička akcija 2005/797/ZVSP produljena je Zajedničkom akcijom 2008/958/ZVSP (2) do 31. prosinca 2010.

               (2)

               U Odluci Vijeća 2009/955/ZVSP (3) predviđen je financijski referentni iznos namijenjen pokrivanju izdataka povezanih s misijom EUPOL COPPS za razdoblje od 1. siječnja do 31. prosinca 2010. Taj bi financijski referentni iznos trebalo povećati radi pokrivanja operativnih potreba Misije.

               (3)

               Zajedničku akciju 2005/797/ZVSP i Odluku 2009/955/ZVSP bi trebalo na odgovarajući način izmijeniti,

         DONIJELO JE OVU ODLUKU:
   Članak 1.
   Članak 14. Zajedničke akcije 2005/797/ZVSP zamjenjuje se sljedećim:

      „Članak 14.
      Financijski aranžmani
      1.   Financijski referentni iznos namijenjen pokrivanju izdataka povezanih s misijom EUPOL COPPS za razdoblje od 1. siječnja do 31. prosinca 2010. iznosi 6 870 000 EUR.
      2.   Izdacima koji se financiraju iznosom iz stavka 1. upravlja se u skladu s postupcima i pravilima koji se primjenjuju na opći proračun Europske unije. Državljani trećih država koje financijski sudjeluju u misiji, državljani stranaka domaćina i, ako to zahtijevaju operativne potrebe misije, državljani susjednih zemalja, mogu se javljati na javne natječaje za sklapanje ugovora.
      3.   Voditelj misije/Ravnatelj policije podnosi iscrpno izvješće Komisiji, koja ga nadzire, o djelatnostima poduzetima u okviru njegova ugovora.
      4.   Financijski aranžmani uzimaju u obzir operativne obveze misije EUPOL COPPS, uključujući i sukladnost opreme i interoperabilnost njezinih timova.
      5.   Izdaci su prihvatljivi od datuma stupanja na snagu ove Zajedničke akcije.”

   Članak 2.
   Članak 2. Odluke 2009/955/ZVSP briše se.
   Članak 3.
   Ova Odluka stupa na snagu na datum donošenja.

      Sastavljeno u Bruxellesu 2. prosinca 2010.

            Za Vijeće

            Predsjednik

         M. WATHELET

      (1)  SL L 300, 17.11.2005., str. 65.

      (2)  SL L 338, 17.12.2008., str. 75.

      (3)  SL L 330, 16.12.2009., str. 76.